Tot 565 kan hul werk by Exxaro verloorArgieffoto Die vakbond Solidariteit het vandag bevestig dat hy Maandag ŉ skriftelike afleggingskennisgewing van Exxaro Resources ontvang het. Ingevolge die kennisgewing wil Exxaro 565 ondersteunings- en gedeeldediensteposte sny, onder meer omdat Eskom sy kontrak met Exxaro se Arnot-myn vir die voorsiening van steenkool gekanselleer het. Volgens Gideon du Plessis, hoofsekretaris van Solidariteit, is die aankondiging baie slegte nuus vir die 565 werknemers wat deur die afleggings geraak word. “In hierdie stadium is daar nog nie duidelikheid oor hoeveel werknemers afgelê gaan word nie. Solidariteit sal uiteraard alles in sy vermoë doen om sy lede by Exxaro se werk te red,” het Du Plessis gesê. Solidariteit sal eersdaags aan konsultasies oor die beoogde afleggings met die werkgewer deelneem.